AIŠKINAMASIS RAŠTAS

Dėl Molėtų rajono savivaldybės tarybos 2022 m.vasario 24 d. sprendimo Nr. B1-26 "Dėl Molėtų rajono savivaldybės bendrojo ugdymo mokyklų tinklo pertvarkos 2022-2026 metų bendrojo plano patvirtinimo" pakeitimo

1. Parengto tarybos sprendimo projekto tikslai ir uždaviniai.

Siūlomo savivaldybės tarybos sprendimo projekto tikslas – pakeisti Molėtų rajono savivaldybės bendrojo ugdymo mokyklų tinklo pertvarkos 2022-2026 metų bendrojo plano 1 priedą taip, kad planas atitiktų Lietuvos Respublikos Vyriausybės 2011 m. birželio 29 d. nutarimu Nr. 768 ,,Dėl Mokyklų, vykdančių formaliojo švietimo programas, tinklo kūrimo taisyklių patvirtinimo“ nustatytus kriterijus.

Bendrojo ugdymo mokyklų tinklo pertvarkos 2022–2026 metų bendrojo plano esminiai pakeitimai planuojami vykdyti šiose įstaigoje:

1. Molėtų pradinės mokyklos Inturkės skyriaus likvidavimas iki 2024-08-31.

Šiuo metu, 2023-09-01 duomenimis, pagal priešmokyklinio ir ikimokyklinio ugdymo programą Molėtų pradinės mokyklos Inturkės skyriuje yra ugdomi 6 vaikai, iš kurių 5, nuo 2024-09-01 ugdysis pagal pradinio ugdymo programą Molėtų pradinėje mokykloje. Molėtų pradinės mokyklos Inturkės skyriuje pagal priešmokyklinio ir ikimokyklinio ugdymo programą liktų ugdytis 1 ugdytinis, todėl skyrių siūloma likviduoti.

 Vadovaujantis Mokyklos bendruomenės sprendimų dėl savivaldybės mokyklų tinklo kūrimo priėmimo tvarkos aprašo, patvirtinto Švietimo ir mokslo ministro 2011 m. liepos 5 d. įsakymo Nr. V-1212 „Dėl mokyklos bendruomenės sprendimų dėl savivaldybės mokyklų tinklo kūrimo priėmimo tvarkos aprašo patvirtinimo”, 9 punktu, rengiamas tinklo pertvarkos projektas Molėtų pradinės mokyklos Inturkės skyriaus bendruomenei buvo pristatytas 2024 m. vasario 27 d. mokykloje vykusiame mokyklos bendruomenės susirinkime. 2024-03-05 gautas Molėtų pradinės mokyklos tarybos sutikimo raštas.

2. Molėtų r. Kijėlių specialusis ugdymo centras reorganizuojamas, įsteigiant Molėtų r. Alantos gimnazijos Kijėlių specialiojo ugdymo skyrių iki 2024-08-31.

Vadovaudamasi Mokyklų, vykdančių formaliojo švietimo programas, tinklo kūrimo taisyklių, patvirtintų Lietuvos Respublikos Vyriausybės 2011 m. birželio 29 d. nutarimu Nr. 768 „Dėl Mokyklų, vykdančių formaliojo švietimo programas, tinklo kūrimo taisyklių patvirtinimo“, 1 priedo 1 skyriaus 7.1 papunkčiu nuo 2024-09-01 mokykloje, mokinių skaičius turi būti ne mažesnis nei 60 mokinių. Šiuo metu Molėtų r. Kijėlių specialiojo ugdymo centre mokosi 23 mokiniai, todėl centrą siūloma reorganizuoti, įsteigiant Molėtų r. Alantos gimnazijos skyrių. Pagrindiniai motyvai:

 - Molėtų r. Alantos gimnazija turi patirties prijungiant Suginčių skyrių ir administruojant jį;

-Įgyvendinant projektą „Tūkstantmečio mokyklos II“ pagal 2021–2030 m. plėtros programos valdytojos Lietuvos Respublikos švietimo, mokslo ir sporto ministerijos Švietimo plėtros programos pažangos priemonę Nr. 12-003-03-01-01 „Įgyvendinti „Tūkstantmečio mokyklų“ programą“, finansuojamą Ekonomikos gaivinimo ir atsparumo didinimo priemonės (EGADP) bei Lietuvos Respublikos valstybės biudžeto lėšomis, projekte dalyvaujančios mokyklos projekto vykdymo laikotarpiui turi užtikrinti ne mažesnį nei 200 mokinių skaičių. Prijungus Molėtų r. Kijėlių specialiojo ugdymo centrą bus užtikrintas šis rodiklis.

Vadovaujantis Mokyklos bendruomenės sprendimų dėl savivaldybės mokyklų tinklo kūrimo priėmimo tvarkos aprašo, patvirtinto Švietimo ir mokslo ministro 2011 m. liepos 5 d. įsakymo Nr. V-1212 „Dėl mokyklos bendruomenės sprendimų dėl savivaldybės mokyklų tinklo kūrimo priėmimo tvarkos aprašo patvirtinimo”, 9 punktu, rengiamas tinklo pertvarkos projektas Molėtų r. Kijėlių specialiojo ugdymo centro bendruomenei buvo pristatytas 2024 m. vasario 28 d. centre vykusiame centro bendruomenės susirinkime. 2024 m. kovo 6 d. gautas Molėtų r. Kijėlių specialiojo ugdymo centro tarybos sutikimo raštas.

Vadovaudamasi Mokyklų, vykdančių formaliojo švietimo programas, tinklo kūrimo taisyklių, patvirtintų Lietuvos Respublikos Vyriausybės 2011 m. birželio 29 d. nutarimu Nr. 768 „Dėl Mokyklų, vykdančių formaliojo švietimo programas, tinklo kūrimo taisyklių patvirtinimo“ 35.3 punktu, Molėtų rajono savivaldybės bendrojo ugdymo mokyklų tinklo pertvarkos 2022-2026 metų bendrojo plano projektas 2024 m. kovo 5 d. siųstas derinti Lietuvos Respublikos švietimo, mokslo ir sporto ministrui. 2024-03-07 gautas pritarimas.

2. Siūlomos teisinio reguliavimo nuostatos.

 Sprendimu teisinio reguliavimo nuostatos nėra nustatomos.

3. Laukiami rezultatai.

 Sprendimo projektas suderinamas su Lietuvos Respublikos švietimo įstatymu ir Lietuvos Respublikos vyriausybės 2011 m. birželio 29 d. nutarimu Nr. 768 „Dėl mokyklų, vykdančių formaliojo švietimo programas, tinklo kūrimo taisyklių patvirtinimo“.

 4. Lėšų poreikis ir jų šaltiniai.

Lėšų poreikis taps aiškus po to, kai bus paskelbtas reorganizavimo sąlygų aprašas.